ปรับเกณฑ์การทำหนังสือเดินทางสำหรับผู้ที่มีอายุต่ำกว่า 20 ปี ส่งเสริมคุ้มครองผู้เยาว์ ที่ยังไม่บรรลุนิติภาวะ
นายธานี แสงรัตน์ อธิบดีกรมสารนิเทศ และโฆษกกระทรวงการต่างประเทศ เปิดเผยว่า กรมการกงสุล ปรับเกณฑ์การทำหนังสือเดินทางสำหรับผู้ที่มีอายุต่ำกว่า 20 ปี โดยเพิ่มรายละเอียดการขอเอกสารต่างๆ เพื่อส่งเสริมคุ้มครองผู้เยาว์ ที่ยังไม่บรรลุนิติภาวะ รวมทั้งป้องกันการค้ามนุษย์ หรือรับจ้างตั้งครรภ์ ส่งเด็กไปต่างประเทศ โดยมีรายละเอียดต่างๆ  เช่น กรณีผู้ขอหนังสือเดินทางมาพร้อมกับบิดามารดา ต้องใช้เอกสารบัตรประชาชนตัวจริงของผู้ขอหนังสือเดินทาง สูติบัตรฉบับจริง บัตรประชาชนฉบับจริงของบิดามารดา หรือหนังสือเดินทางกรณีเป็นชาวต่างชาติ  เอกสารแสดงความสัมพันธ์และอำนาจปกครองบุตร  ส่วนกรณีที่บิดามารดามาลงนามให้ความยินยอมเพื่อขอรับหนังสือเดินทางไม่ได้ ต้องใช้เอกสารเพิ่มเติม ได้แก่ หนังสือยินยอมให้บุตรทำหนังสือเดินทาง  เด็กอายุต่ำกว่า 15 ปีบริบูรณ์ที่บิดามารดาไม่มาแสดงตน ต้องมีหนังสือมอบอำนาจให้ผู้อื่นพาเด็กมาทำหนังสือเดินทาง  กรณีผู้เยาว์เป็นบุตรบุญธรรม ให้ผู้รับบุตรบุญธรรมเป็นผู้ลงนามให้ความยินยอม โดยแนบหลักฐานทะเบียนรับรองบุตรบุญธรรมและบัตรประชาชนฉบับจริง  ส่วนกรณีอื่น จำเป็นต้องมีคำสั่งศาลที่จะระบุชื่อผู้มีอำนาจปกครองผู้เยาว์นั้น ทั้งนี้ สามารถตรวจสอบรายละเอียดเพิ่มเติมได้ที่ เว็บไซต์กรมการกงสุล กระทรวงการต่างประเทศ